Predlog SKLEP SVETA o stališču, ki ga je treba sprejeti v okviru Komisije za varstvo morskega okolja Baltika (HELCOM) in Mednarodne pomorske organizacije (IMO) v zvezi z določitvijo Baltskega morja kot območja nadzora dušikovega oksida (NECA) /* COM/2013/0300 final - 2013/0153 (NLE) */





OBRAZLOŽITVENI MEMORANDUM 1. OZADJE PREDLOGA Mednarodna pomorska organizacija (IMO) in njena Mednarodna konvencija o preprečevanju onesnaževanja morja z ladij (MARPOL, Priloga VI) zagotavljata možnost določitve območij nadzora emisij za zmanjšanje onesnaževanja zraka v ladijskem prometu na zahtevo obalnih držav, ki mejijo na zadevno območje. Sklenjen je že bil dogovor za severnoameriško območje nadzora emisij dušikovega oksida (NECA) in v EU je pripravljena vloga za območje NECA v Baltskem morju za vložitev pri IMO, medtem ko priprava vloge za NECA v Severnem morju napreduje. Določbe o območju NECA začnejo veljati leta 2016, uporabljale pa se bodo samo za ladje, zgrajene po navedenem datumu, ki plujejo na območju NECA. Kot del priprave vloge za območje NECA je Komisija za varstvo morskega okolja Baltika (HELCOM) izvedla izčrpno analizo za oceno emisij NOx z ladij na območju Baltika in njihovega učinka. Določitev Baltskega morja kot območja NECA naj bi po pričakovanjih privedla do 16-odstotnega zmanjšanja emisij NOx v ladijskem prometu leta 2020 in 46-odstotnega zmanjšanja v letu 2030. Pričakuje se, da bodo vse ladje izpolnile zahteve v zvezi z območjem NECA v Baltiku šele okoli leta 2040–2050, tretjina ladij pa naj bi bila opremljena do leta 2030. Stroški in koristi območja NECA v Baltskem morju se bodo zato povečali postopoma, in sicer zaradi relativno počasne zamenjave ladij, ki je odvisna od vrste plovila. Baltsko območje NECA bo pomembno prispevalo k zmanjšanju onesnaževanja zraka, zlasti ker več držav članic na območju Baltskega morja ne izpolnjuje emisijskih standardov, določenih z direktivo o kakovosti zunanjega zraka. Poleg tega bo privedlo do koristi za zdravje in zmanjšalo evtrofikacijo, ki je eden glavnih okoljskih izzivov, s katerimi se spopada Baltsko morje, ter zmanjšalo zakisljevanje in nastajanje ozona. Stroški naložb so manjši, ker so se nekateri lastniki ladij že odločili, da svoje nove ladje opremijo z motorji, skladnimi z zahtevami za območje NECA, tako da lahko njihove ladje že plujejo po severnoameriškem območju NECA. V teh primerih se bodo pojavili samo dodatni stroški poslovanja, do leta 2040–2050 pa bo to privedlo do postopnega povečanja stroškov pomorskega prevoza v Baltskem morju. Dodatne informacije o stroških in koristih območja NECA v Baltskem morju za EU izhajajo iz ocene učinka, priložene predlogu Komisije iz leta 2010 za revizijo Direktive 1999/32/ES glede vsebnosti žvepla v ladijskih gorivih[1]. V skladu s tem dokumentom so koristi, povezane s popolno skladnostjo z zahtevami IMO, vsaj med 3 EUR in 13 EUR za vsak porabljen euro[2]. Razmerje med koristmi in stroški, povezano z določitvijo Baltskega morja kot območja nadzora emisij, velja za zelo ugodno. Razpoložljiva tehnologija za zmanjšanje emisij NOx v ladijskem prometu je recikliranje izpušnih plinov (EGR), utekočinjeni zemeljski plin (UZP) in posebna katalitična redukcija (SCR). 2. Dosedanji razvoj Leta 2010 so se ministri na srečanju Helsinške konvencije o varstvu morskega okolja območja Baltika (HELCOM) odločili, da „si bodo prizadevali predložiti, po možnosti do leta 2011, skupni predlog držav Baltskega morja za IMO o vlogi za določitev območja nadzora emisij NOx (NECA) v Baltskem morju“. Na srečanju 9. in 10. marca 2011 je Komisija za varstvo morskega okolja Baltika sklenila, da bi moralo biti Baltsko morje določeno kot območje NECA. Ugotovila pa je, da nekatere strani še niso bile pripravljene sprejeti takojšnjo odločitev. Na srečanju 6. in 7. marca 2012 je Komisija za varstvo morskega okolja Baltika sklenila, da vloga za določitev območja NECA, ki jo je pripravila komisija HELCOM, izpolnjuje merila IMO. Na srečanju 14. in 15. junija 2012 so vodje delegacij komisije HELCOM poudarili, da preostane le še odločitev o času vložitve vloge pri IMO. Na srečanju 3. in 4. decembra 2012 so se vodje delegacij komisije HELCOM odločili, da bodo 4. marca 2013 organizirali srečanje zainteresiranih strani o vlogi za določitev baltskega območja NECA. Dogovorili so se, da bo končni datum vložitve vloge pri IMO določen pred ministrskim srečanjem oktobra 2013. Strinjali so se, da bodo o tem ustrezno poročali ministrom. Srečanje zainteresiranih strani, posebej namenjeno pomorskemu sektorju v Baltskem morju, je potekalo 4. marca 2013. Ko bo datum vložitve vloge določen v okviru komisije HELCOM, bodo baltske obalne države vlogo za določitev območja NECA vložile za sprejetje Odboru IMO za varstvo morskega okolja (MEPC). IMO bo nato preučila, ali so izpolnjene zahteve za območje nadzora NOx iz Priloge VI h konvenciji MARPOL. Če je temu tako, bo določeno baltsko območje NECA. Vendar pa v odboru MEPC ne bo vsebinskih razprav. 3. STALIŠČE EU EU načeloma podpira določitev Baltskega morja kot območja NECA, kot je bilo 7. novembra 2011 dogovorjeno v delovni skupini za pomorske zadeve Sveta. Delovna skupina je prav tako menila, da je določitev Baltskega morja kot območja NECA najbolj stroškovno učinkovit ukrep za zmanjšanje emisij NOx, izpolnitev standardov kakovosti zunanjega zraka in dosego dobrega okoljskega stanja v zvezi z evtrofikacijo, kot to zahteva okvirna direktiva o morski strategiji. Omenila je zahtevo delovne skupine za pomorske zadeve z dne 8. novembra 2010 za podrobno oceno učinka ter priznala, da nadalje obravnavan osnutek vloge za IMO za določitev Baltskega morja kot območja NECA vključuje nekatere elemente tveganja prehoda na druge oblike prevoza, vendar da načeloma IMO ne zahteva analize stroškov in koristi pri vložitvi vloge za določitev območja nadzora emisij in da je ekonomska analiza iz vloge dovolj za izpolnitev zahtev IMO. Delovna skupina za pomorske zadeve je 17. oktobra 2012 prav tako izpostavila napredek v zvezi z območjem NECA v Baltskem morju ter tudi navedla, da bo Komisija, če IMO Baltsko morje določi kot območje NECA, ocenila potrebo po prenosu te določbe v zakonodajo EU, in da bo za ta postopek odločanja morda potrebna nadaljnja analiza učinka. Zdaj je nujno, da Svet v skladu s členom 218(9) PDEU pred naslednjim srečanjem vodij delegacij komisije HELCOM, ki bo 17. junija 2013, sprejme stališče, ki ga bo EU izrazila na datum vložitve vloge za določitev baltskega območja NECA pri odboru MEPC. Veljavna pravila IMO[3] predvidevajo, da se bodo pravila za območje NECA začela uporabljati od leta 2016, neodvisno od datuma vložitve predloga za določitev območja kot območja NECA. Hitra vložitev vloge je zato v interesu pomorskega sektorja in proizvajalcev motorjev, ki potrebujejo dovolj časa za prilagoditev in preprečitev morebitnih višjih stroškov dodatnega opremljanja. . Glede na navedeno bi Unija morala podpreti predlog komisije HELCOM za IMO o določitvi Baltskega morja kot območja nadzora emisij dušikovega oksida, ki ga vložijo obalne države Baltskega morja najpozneje do 66. srečanja Odbora IMO za varstvo morskega okolja, ki bo potekalo marca 2014. Zato je nujno, da Svet v skladu s členom 218(9) PDEU sprejme tudi stališče Unije, ki ga bodo izrazile države članice EU v okviru IMO. 2013/0153 (NLE) Predlog SKLEP SVETA o stališču, ki ga je treba sprejeti v okviru Komisije za varstvo morskega okolja Baltika (HELCOM) in Mednarodne pomorske organizacije (IMO) v zvezi z določitvijo Baltskega morja kot območja nadzora dušikovega oksida (NECA) SVET EVROPSKE UNIJE JE - ob upoštevanju Pogodbe o delovanju Evropske unije, zlasti člena 191 Pogodbe, v povezavi s členom 218(9) Pogodbe, ob upoštevanju predloga Evropske komisije, ob upoštevanju naslednjega: (1) Mednarodna pomorska organizacija (IMO) in njena Mednarodna konvencija o preprečevanju onesnaževanja morja z ladij (MARPOL, Priloga VI) zagotavljata možnost določitve območij nadzora emisij (NECA) na zahtevo zadevnih obalnih držav, da se preprečijo, zmanjšajo in nadzorujejo emisije dušikovega oksida (NOx) z ladij. (2) Evropska unija je pogodbenica Konvencije o varstvu morskega okolja območja Baltika (HELCOM), ki je forum za razpravo o vložitvi predloga za določitev Baltskega morja kot območja nadzora emisij NOx pri IMO. (3) Pod okriljem komisije HELCOM se je že začelo pripravljalno delo v zvezi z osnutkom vloge za IMO o predlogu določitve območja NECA v Baltskem morju. Ko bo datum vloge za območje NECA določen v okviru komisije HELCOM, bodo baltske obalne države to vlogo vložile za sprejetje Odboru IMO za varstvo morskega okolja (MEPC). IMO bo nato preučila, ali so izpolnjene zahteve za območje nadzora NOx iz Priloge VI h konvenciji MARPOL. Če je temu tako, bo določeno baltsko območje NECA. Vendar pa v odboru MEPC ne bo vsebinskih razprav. (4) Direktiva o kakovosti zunanjega zraka v EU (2008/50/ES) in direktiva o nacionalnih zgornjih mejah emisij (2001/81/ES) določata standarde emisij za onesnaževala zraka. Zlasti Direktiva 2001/81/ES določa, da si Komisija in države članice ustrezno in brez poseganja v člen 218 PDEU prizadevajo za dvostransko in večstransko sodelovanje s tretjimi državami in ustreznimi mednarodnimi organizacijami, kot je Mednarodna pomorska organizacija (IMO), da bi izboljšale osnovo za zmanjševanje emisij. (5) Z Ministrsko deklaracijo komisije HELCOM o Baltskem morju iz leta 2010 je dogovorjeno, da se bo Baltsko morje določilo kot območje NECA, po možnosti do leta 2011. (6) Delovna skupina za pomorske zadeve je 8. novembra 2010 zahtevala podrobno oceno učinka, saj je ugotovila, da osnutek vloge za IMO o določitvi Baltskega morja kot območja NECA vključuje nekatere elemente tveganja prehoda na druge oblike prevoza. Navedla pa je, da IMO pri vložitvi vloge za območje nadzora emisij ne zahteva analize stroškov in koristi, ki se npr. zahteva pri pripravljalnem delu za prihodnjo zakonodajo EU, ter da je ekonomska analiza iz vloge dovolj za izpolnitev zahtev IMO. Na srečanju 9. in 10. marca 2011 je Komisija za varstvo morskega okolja Baltika sklenila, da bi moralo biti Baltsko morje določeno kot območje NECA. Ugotovila pa je, da nekatere strani še niso bile pripravljene sprejeti takojšnjo odločitev. (7) Na srečanju 6. in 7. marca 2012 je Komisija za varstvo morskega okolja Baltika sklenila, da vloga za določitev območja NECA, ki jo je pripravila komisija HELCOM, izpolnjuje merila IMO. (8) Na srečanju 14. in 15. junija 2012 so vodje delegacij komisije HELCOM poudarili, da preostane le še odločitev o času vložitve vloge pri IMO. (9) Na srečanju 3. in 4. decembra 2012 so se vodje delegacij komisije HELCOM dogovorili, da bo končni datum vložitve vloge pri IMO določen pred ministrskim srečanjem oktobra 2013. (10) Če se v okviru komisije HELCOM sprejme odločitev o vložitvi predloga pri IMO za določitev Baltskega morja kot območja nadzora emisij dušikovega oksida, bi države članice EU morale podpreti predlagano določitev Baltskega morja kot območja nadzora emisij dušikovega oksida. (11) Obveznosti IMO Tier III za območje NECA bodo začele veljati leta 2016, pomembno pa je, da imajo gospodarski subjekti dovolj časa za prilagoditev – SPREJEL NASLEDNJI SKLEP: Člen 1 Stališče, ki ga sprejme Evropska unija v okviru komisije HELCOM, je podpreti vlogo Baltskih obalnih držav pri IMO o predlogu komisije HELCOM za določitev Baltskega morja kot območja nadzora emisij dušikovega oksida, najpozneje do 66. srečanja Odbora IMO za varstvo morskega okolja. Člen 2 Po sprejetju odločitve v okviru komisije HELCOM iz člena 1 države članice to odločitev predstavijo in podprejo v IMO v okviru skupnega delovanja v interesu Evropske unije. V Bruslju, Za Svet Predsednik [1] SEC (2011) 919. [2] Sedanja študija, ki jo izvaja GD ENV, trenutno ocenjuje razmerja med stroški in koristmi za baltsko območje NECA v razponu od 2,3 EUR do 8,6 EUR za vsak porabljen euro. [3] Člen 13 Priloge VI k revidirani konvenciji MARPOL v okviru IMO.